**Ein glad pietist**

For nokre dagar sidan vart eg spurt om eg var pietist, og kunne svare ja til det. Samstundes var eg klar over at han som spurde ikkje visste kva pietismen eigentleg var. For han var pietisme kort og godt nei til alkohol og dans.

Lat meg for ordens skyld presisere at eg korkje drikk alkohol eller har ein kropp som eignar seg til å gjera lukke på danseparketten. Det vil være trist viss indremisjonsfolket i 2011 trur at pietisme først og fremst har med dans og alkohol å gjera.

Som indremisjonsrørsle har vi våre røter i pietismen. Det er difor viktig at vi veit kva pietisme eigentleg er. Pietismen er tida i kyrkjehistoria frå 1600 talet og framover, og er den sterkaste åndskraft som nokon gong har gått over Europa.

Pietismen har særleg 4 kjenneteikn:

1. Kristendom gjeldt den einskildes liv med Gud. Kristen tru er meir enn teori og kyrkjemedlemsskap, det er eit personleg forhold til Jesus. Dette vert ofte omtale som ”personleg kristendom”.
2. Guds ord, Bibelen er påliteleg og verkekraftig. Ordet må difor forkynnast og forkynninga skal være jordnær/kvardagsleg og retta inn mot den einskildes gudsliv.
3. Guds folk må koma saman om forkynninga, bøna og vitnemålet. Ut ifrå dette veks misjonsinnsats og diakonalt ansvar fram.
4. Det kristne livet skal synast att i kvardagen, som skal være prega av Guds vilje. Difor må ein kristen seie ja til det som styrkjer vår tru og seia nei til det som skader trua.

Sjølv om det historisk nok har vore døme på at det å seia nei har vorte meir vektlagt enn det å seie ja, og at ikkje alle nei har vore like kloke, så gjer vi likevel rett i å ta lærdom av vår pietistiske arv. Dei kristne før oss hadde ein langt sterkare påverknad og gjennomslagskraft i si samtid enn vi har i dag. Mykje av grunnen var at dei hadde eit klårt fokus på kva som ga næring til det kristne livet og kva som tappa ein kristen for åndeleg energi.

WWJD – (What Would Jesus Do? – kva ville Jesus gjort?) har vore ei sterk bølgje mellom kristen ungdom dei seinare åra. Mange ber eit armband med bokstavane WWJD for å minna seg sjølv om stadig å spørje etter Guds vilje. Det er kvardagskristendom og sann og god pietisme.